Gedagte vir die dag: Soos heuning in die môresonFoto: flickr.com Geseënd is dié wat rein van hart is, want hulle sal God sien. (Matt 5:8) Die woord “rein” dui letterlik op skoon heuning wat gesuiwer is van al die dingetjies wat ’n mens gewoonlik in rou heuning kry, soos byevlerkies en -pootjies. Rein heuning is die skoon, goue heuning wat helder glim in die oggendson. God is ’n God van die hart. Mooi dade met vuil harte is ’n aaklige gesig vir Hom. Jesus spesialiseer daarin om harte te suiwer. Hoe meer ons ons harte aan Hom blootstel om dit te suiwer, hoe duideliker word God vir ons. Onrein harte sukkel om God te sien, maar gesuiwerde harte kan God se teenwoordigheid geniet. Eintlik is hierdie woorde van Jesus ’n uitnodiging aan my en jou: “Kom vriende! Moenie langer uitstel om deel van die fees te wees nie!” Here Jesus, dankie dat U so lief is vir my dat U my agter my maskers en skanse uithaal sodat ek God kan beleef. Dankie vir die voorreg om deur U gereinig te word.